钦定古今图书集成/明伦汇编/官常典/第138卷 > 巴
## 钦定古今图书集成/明伦汇编/官常典/第138卷 > 巴

太皞之后有巴国。

按《山海经·海内经》西南有巴国，太皞生咸鸟，咸鸟生
乘釐，乘釐生后照，后照是始为巴人。有国名曰流黄
辛氏。其域中方三百里，其出是尘土。有巴遂山，渑水
出焉。又有朱卷之国，有黑蛇青首食象。

按《路史》：“伏羲生咸鸟，咸鸟生乘釐，是司水土。生后炤，
后炤生顾相，夅处于巴，是生巴人，巴灭巴子，五季流
于黔而君之。生黑穴，四姓赤狄。巴氏服四姓为廪君。”

〈注〉郭氏云：“巴之始祖后武王封宗姬支庶于巴，曰子。古者远国虽大，爵不过子。巴王乃其后潜号秦惠，虏之，有其地。”《华阳志》云：顺王五年，张仪、司马错伐蜀，因取巴地，分为三十一县。

按《巴志》，周武王伐纣，实得巴蜀之师，著乎《尚书》。巴师
勇锐歌舞以凌殷人倒戈，故世称之曰“武王伐纣，前
歌后舞”也。武王既克殷，封其宗姬于巴，爵之以子。古
者远国虽大，爵不过子，故吴楚及巴皆曰子。其地东
至鱼腹，西至僰道，北接汉中，南极黔、涪。土植五谷，牲
具六畜，桑、蚕、麻、纻、鱼、盐、铜、铁、丹、漆、茶、蜜，灵龟、巨犀，山
鸡、白雉，黄润鲜粉，皆纳贡之。其果实之珍者，树有荔
芰，蔓有辛蒟，园有芳蒻，香茗橙葵。其药物之异者，有
巴戟天椒；竹木之璝者，有桃支、灵寿。其名山有涂籍
灵台，石书、刊山。其民质直好义，土风敦厚，有先民之
流。故其《诗》曰：“川崖惟平，其稼多黍。旨酒嘉谷，可以养
父。”野惟阜丘，彼稷多有。嘉谷旨酒，可以养母。其祭祀
之诗曰：“惟月孟春，獭祭彼崖。永言孝思，享祀孔嘉。彼
黍既洁，彼仪惟泽。蒸命良辰，祖考来格。”其好古乐道
之诗曰：“日月明明，亦惟其名。不朽难获，谁能长生。”又
曰：“惟德实宝，富贵何常。我思古人，令问令望。”而其失
重迟鲁钝，俗素朴，无造次辨丽之气。其属有濮、賨、夷、
蜒之蛮。

按《四川通志》：巴海内南有巴国，所谓巴賨彭濮者，伏
羲后生巴人。郭璞云：三巴国，今巴县是也，隶恭州。秦
汉之巴郡，本隶渝，有古巴城，在泯江之北，汉水之南，
蜀将李严修古巴城者。《三巴记》云：“阆北二水，东南曲
折三回，如巴字而名。”

成王会诸侯于成周。巴人入贡。

按《汲冢周书》：“成周之会，巴人贽以比翼鸟。”